ପ୍ରହସନ ପାଲଟଛି ଜାଗା ମିଶନ, ସରକାରଙ୍କ କଥା ଗୋଟେ କାମ ଗୋଟେ !\nTue, Dec 10 | 7:45 p.m.\nଭୁବନେଶ୍ୱରଃ ସରକାରଙ୍କ ଜାଗା ମିଶନ ପାଲଟଛି ପ୍ରହସନ । ଆରଟିଆଇ ତଥ୍ୟ ଓ ରାଜ୍ୟ ସରକାରଙ୍କ ହିସାବରେ ତାଳମେଳ ରହୁନାହିଁ । ଗୋଟିଏ ପଟେ ସରକାର ଜାଗାମିଶନ କଥା କହି ବାହା ବାହା ନେଉଥିବା ବେଳେ ଅନ୍ୟପଟେ ସରକାରଙ୍କ ଅସଲ ଚେହେରା ଖୋଲିଦେଇଛି ସୂଚନା ଅଧିକାରରୁ ମିଳିଥିବା ତଥ୍ୟ ।\nକେବଳ ମୁନସିପାଲିଟି ଓ ଏନଏସିରେ ଜାଗା ମିଶନରେ ଲୋକଙ୍କୁ ମିଳିବ ଜାଗା । ତେବେ ପାଞ୍ଚଟି ବଡ଼ବଡ଼ ମହାନଗର ଓ ସହରରେ ଯେଉଁ ଜାଗା ମିଶନ କରାଯାଇ ପ୍ରଚାର କରାଯାଉଛି ତାର କେତେ ବାସ୍ତବତା ରହିଛି ? ତାହା ଆରଟିଆଇ ତଥ୍ୟ ଖୁଲାସା କରୁଛି । ଗୋଟିଏ ପକ୍ଷେ ସରକାର ଜାଗା ମିଶନର ବାହାବା ନେଇ ଡିଣ୍ଡିମ ପିଟି ଏକ ପ୍ରାୟୋଜିତ ଆଓ୍ବାର୍ଡ ରେସରେ ଲାଗିଥିବା ବେଳେ ବାସ୍ତବରେ କିନ୍ତୁ ବସ୍ତିବାସିନ୍ଦାଙ୍କୁ ମିଳୁନି ଜାଗା କି ଘର ? ଆରଟିଆଇ ତଥ୍ୟ ଅନୁଯାୟୀ ଖୋର୍ଦ୍ଧା ଜିଲ୍ଲାର ସ୍ଥିତି ଗମ୍ଭୀର । ଚିଠି ନମ୍ବର 3705 ଅନୁଯାୟୀ ଖୋର୍ଦ୍ଧା ପୌର ପରିଷଦରେ ଜମି ପଟ୍ଟା ବଣ୍ଟନ ହୋଇନଥିବା6ନଭେମ୍ବର 2018ରେ ଉଲ୍ଲେଖ ରହିଛି ।\nସେହିପରି ବଲାଙ୍ଗୀର ପାଟଣାଗଡରେ ଆରଟିଆଇ ତଥ୍ୟ କହୁଛି ବସ୍ତିବାସିନ୍ଦାଙ୍କୁ ଚିହ୍ନଟ ହୋଇନାହିଁ କି ଜମି ପଟ୍ଟା ଦିଆଯାଇନାହିଁ । ନଭେମ୍ବର 2018ରେ ମିଳିଥିବା ଆରଟିଆଇ ତଥ୍ୟରୁ ଏହା ଜଣାପଡ଼ିଛି । ଯାଜପୁର ମୁନସିପାଲଟି ଅଞ୍ଚଳରେ ମଧ୍ୟ ଜମି ପଟ୍ଟା ଦିଆଯାଇନାହିଁ । କେବଳ ସର୍ଭେ ହୋଇ ଚିହ୍ନଟ ହୋଇଛି । ଆରଟିଆଇ ତଥ୍ୟ କହୁଛି ବଡବିଲ ପୌପରିଷଦରେ ବସ୍ତିବାସିନ୍ଦାଙ୍କ ଜମି ପଟ୍ଟାପ୍ରଦାନ କିମ୍ବା ଜାଗା ଚିହ୍ନଟ ମଧ୍ୟ ହୋଇନାହିଁ । ରାଇରଙ୍ଗପୁର ମୁନସିପାଲଟିରେ ସମାନ ସ୍ଥିତି । ଆରଟିଆଇ ଚିଠି ନମ୍ବର 27868ରେ ମଧ୍ୟ ଏଯାଏ ଜାଗା କି ପଟ୍ଟାଟିଏ ବସ୍ତିବାସିନ୍ଦାଙ୍କୁ ଦିଆଯାଇ ନାହିଁ । ଗଞ୍ଜାମ ଜିଲ୍ଲାରେ ମାତ୍ର 42 ଜଣଙ୍କୁ ଜମି ପଟ୍ଟା ଦିଆଯାଇଥିବା ତଥ୍ୟ ଦେଇଛି ଗଞ୍ଜାମ ଜିଲ୍ଲା ମୁନସିପାଲଟି ।\nଗୋଟିଏ ପଟେ ସରକାର ଜାଗାମିଶନ କଥା କହି ବାହାସ୍ପୋଟ ମାରୁଥିବା ବେଳେ ଅନ୍ୟପଟେ ସରକାରଙ୍କ ଅସଲ ଚେହେରା ଖୋଲିଦେଇଛି ସୂଚନା ଅଧିକାର ବଳରେ ମିଳିଥିବା ତଥ୍ୟ ।
